Працу ў калгасе імя Калініна пачынала з паляводчай брыгады, а потым перайшла ўчотчыкам на жывёлагадоўчую ферму. У чырвоным кутку заўсёды можна было пачытаць свежыя выданні. Журналісты “Колхозной правды”, а потым ужо “Сельской газеты” расказвалі пра вытворчыя поспехі перадавой даяркі Лідзіі Асіюк з Брэстчыны. Праз газету ведалі мы пра справы вілейскага саўгаса “Любань”, які ўзначальваў Герой Сацыялістычнай Працы Яўген Мірановіч, пра дасягненні жывёлаводаў віцебскай гаспадаркі імя Чырвонай Арміі, якою кіраваў таксама Герой Сацыялістычнай Працы Міхаіл Кац, пра новыя фермы племзавода “Чырвоная Зорка” Клецкага раёна, перадавы вопыт высокіх ураджаяў збожжавых і цукровых буракоў пінскага калгаса “Аснежыцкі”. Па-ранейшаму наша сям’я выпісвала “Сельскую газету”. Яе любіла чытаць хворая маці. Пасля працы спяшалася да яе. На ферме ездавым працаваў і бацька. Сяброўкі-аднагодкі вечары праводзілі ў вясковым клубе, з кавалерамі, а я такой магчымасці не мела.